Suid-Kaap Pluimbal se vlag wapper hoog | George Herald
Suid-Kaap Pluimbal se vlag wapper hoog
Friday, 27 July 2012, 09:45
SUID-KAAP NUUS - Die Suid-Kaap pluimbalspan het die provinsie gaan verteenwoordig by die Inter-Provinsiale SA platteland-kampioenskap (SACD), wat vanaf 7 tot 13 Julie in Secunda gehou is, en het hulleself uitstekend van hul taak gekwyt.
Wessel Hartslief en Heleen Fourie dring deur na die halfeindronde van die gemenge dubbelspel, terwyl Wessel ook saam met Pottie Potgieter deurdring na die halfeindronde van die mans-dubbelspel.
Die sesde gekeurde Hartslief dring ook deur na die finaal van die mans-enkelspel. Alhoewel hy nie gewen het teen die eerste gekeurde nie, skuif hy na die derde plek landwyd op die ranglys en word hy gekies vir die Melville-span. Hy is ook aangewys as Sportman van die Jaar.
Suid-Kaap het algeheel vierde geëindig en Mikhai Kossar is gekies as Mnr SACD 2012.
Suid-Kaap Pluimbal bedank die borge Sedgefield SPAR; Tortoise Car Hire; OnTap Mosselbaai en Sedgefield Montecello's. Die bestuur wens die span geluk met hul uitstekende prestasie en loof hulle vir al hul harde werk en oefening ter voorbereiding van die toernooi.